
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Τρίτη, 8 Σεπτεμβρίου 2026

ΔΕΛΤΙΟ ΤΥΠΟΥ

Θάνατοι λουόμενων στα Χανιά και στον Πλαταμώνα – Εντοπισμός και διάσωση 48 αλλοδαπών στους Καλούς Λιμένες – Εντοπισμός 34 αλλοδαπών στους Καλούς Λιμένες – Τραυματισμός επιβάτιδας Ε/Π-Τ/Ρ σκάφους στον Άγιο Νικόλαο Βολιμών Ζακύνθου – Επακούμβηση Ε/Π-Τ/Ρ σκαφών στην Ύδρα – Διακομιδές ασθενών

Τις απογευματινές ώρες χθες, ενημερώθηκε η Λιμενική Αρχή του Α’ Λιμενικού Τμήματος Χανίων για την ύπαρξη άνδρα σε δυσχερή θέση στη θαλάσσια περιοχή «ΑΓΙΑΣ ΜΑΡΙΝΑΣ» Χανίων. Αμέσως, στην περιοχή μετέβησαν στελέχη Λ.Σ.-ΕΛ.ΑΚΤ., τα οποία διαπίστωσαν ότι ένας 72χρονος αλλοδαπός (υπήκοος Δανίας) ανασύρθηκε από τον ναυαγοσώστη Υπηρεσίας, χωρίς τις αισθήσεις του. Στον 72χρονο αρχικά παρασχέθηκαν οι πρώτες βοήθειες και στη συνέχεια διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Χανίων, όπου διαπιστώθηκε ο θάνατός του . Από το Α’ Λιμενικό Τμήμα του Κεντρικού Λιμεναρχείου Χανίων που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Κρήτης.

*****	
Τις βραδινές ώρες χθες, ενημερώθηκε η Λιμενική Αρχή του Πλαταμώνα για την ανάσυρση ενός 52χρονού ημεδαπού, χωρίς τις αισθήσεις του, στην παραλία των «ΝΕΩΝ ΠΟΡΩΝ» Πιερίας, έμπροσθεν Κ.Υ.Ε «ΑΘΩΣ». Ο 52χρονος παρελήφθη από ασθενοφόρο όχημα του ΕΚΑΒ και μεταφέρθηκε στο Κέντρο Υγείας Λιτόχωρου, όπου διαπιστώθηκε ο θάνατός του. Από το Δ’ Λιμενικό Τμήμα Πλαταμώνα του Κεντρικού Λιμεναρχείου Θεσσαλονίκης που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Θεσσαλονίκης.

*****
Τις μεσημβρινές ώρες χθες, ενημερώθηκαν οι Λιμενικές Αρχές της Αγίας Γαλήνης και των Καλών Λιμένων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε μία λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 46 ν.μ. νότια των Καλών Λιμένων. Αμέσως, για την περιοχή αναχώρησε ένα Ναυαγοσωστικό (Ν/Γ) σκάφος Λ.Σ.-ΕΛ.ΑΚΤ. το οποίο εντόπισε και περισυνέλλεξε τους 48 αλλοδαπούς (37 άντρες και 11 ανήλικοι) και τους μετέφερε στο λιμάνι των Καλών Λιμένων, με τη συνδρομή του βοηθητικού σκάφους «ΕΛΕΝΗ» Ν.Π.2097 με επιβαίνοντα στέλεχος Λ.Σ.-ΕΛ.ΑΚΤ.. Στη συνέχεια, οι διασωθέντες οδηγήθηκαν συνοδεία στελεχών της Λιμενικής Αρχής του Ηρακλείου, στο λιμάνι του Ηρακλείου. Προανάκριση διενεργείται από το Κεντρικό Λιμεναρχείο Ηρακλείου. 

*****

Τις πρώτες πρωινές ώρες σήμερα, εντοπίστηκαν τριάντα τέσσερις (34) αλλοδαποί (27 άνδρες, 4 γυναίκες και 3 ανήλικοι) από στελέχη της Λιμενικής Αρχής των Καλών Λιμένων στην παραλία «ΜΑΚΡΙΑ ΑΜΜΟΣ», πλησίον του οικισμού των Καλών Λιμένων Οι ανωτέρω οδηγήθηκαν, συνοδεία στελεχών Κ.Λ. Ηρακλείου και Α.Τ. Φαιστού, στο λιμάνι του Ηρακλείου. Προανάκριση διενεργείται από το Κεντρικό Λιμεναρχείο Ηρακλείου. 

*****
Τις μεσημβρινές ώρες χθες, ενημερώθηκε η Λιμενική Αρχή του Αγίου Νικολάου Βολιμών για τραυματισμό, κατά τη διάρκεια περιηγητικού πλου, μίας 65χρονης αλλοδαπής (υπηκόου Πολωνίας) επιβάτιδας, επιβατηγού-τουριστικού (Ε/Γ-Τ/Ρ) σκάφους, πλησίον της περιοχής «ΓΑΛΑΖΙΕΣ ΣΠΗΛΙΕΣ» Ζακύνθου. Συγκεκριμένα, η 65χρονη, κατά την επιβίβασή της από τη σκάλα θαλάσσης μετά τη λήψη θαλασσίου λουτρού, γλίστρησε και έπεσε στο κατάστρωμα του σκάφους με αποτέλεσμα τον τραυματισμό της στο αριστερό χέρι και πόδι. Η κυβερνήτης του Ε/Γ-Τ/Ρ, διέκοψε τον περιηγητικό πλου και επέστρεψε το σκάφος στο λιμάνι του Αγίου Νικολάου Βολιμών, όπου ανέμενε ιδιώτης ιατρός. Στην τραυματία αρχικά παρασχέθηκαν οι πρώτες βοήθειες από τον ιατρό , ενώ στη συνέχεια διακομίστηκε με ασθενοφόρο όχημα σε ιδιωτική κλινική για νοσηλεία. Από τον Λιμενικό Σταθμό Αγίου Νικολάου Βολιμών, που διενεργεί την προανάκριση, συνελήφθη η 36χρονη ημεδαπή Κυβερνήτης του Ε/Γ-Τ/Ρ σκάφους, για παράβαση του άρθρου 314 του Π.Κ. «Σωματική βλάβη από αμέλεια».

*****	
Τις απογευματινές ώρες χθες, ενημερώθηκε η Λιμενική Αρχή της Ύδρας για την επακούμβηση του επαγγελματικού-τουριστικού (Ε/Π-Τ/Ρ) σκάφους «ΡΟΖΕΡΙΝΑ» Ν.Π.11214 με 8 αλλοδαπούς επιβαίνοντες (υπήκοοι Πολωνίας), κατά τον κατάπλου του στο λιμάνι Μανδρακίου Ύδρας, στο αγκυροβολημένο Ε/Π-Τ/Ρ «ΕΤΖΙΑΝ ΣΤΑΡ» Ν.Π.12576 με 9 αλλοδαπούς επιβαίνοντες (υπήκοοι Γερμανίας), προκαλώντας του μικρής έκτασης υλικές ζημιές. Από το περιστατικό δεν υπήρξε τραυματισμός ούτε προκλήθηκε θαλάσσια ρύπανση. Από το Λιμεναρχείο Ύδρας, απαγορεύτηκε ο απόπλους των ανωτέρω σκαφών μέχρι την προσκόμιση σχετικών βεβαιωτικών αξιοπλοΐας από τους νηογνώμονες που τα παρακολουθούν.

*****
Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-21χρονου και 52χρονου, από το λιμάνι της Σκύρου στο λιμάνι της Κύμης, με το Ε/Π-Τ/Ρ «ΚΥΜΟΘΟΗ» Ν. Ραφήνας 73, 
-70χρονης, από το λιμάνι της Σχοινούσας στο λιμάνι της Νάξου, με το Ε/Γ – Τ/Ρ «ΚΥΡΙΑΡΧΟΣ V» Ν. N. 67, 
-80χρονου, από το λιμάνι της Αίγινας στο λιμάνι του Πειραιά, με Περιπολικό σκάφος Λ.Σ.-ΕΛ.ΑΚΤ. και 
-39χρονου, από το λιμάνι της Σαμοθράκης στο λιμάνι της Αλεξανδρούπολης, με Περιπολικό σκάφος Λ.Σ.-ΕΛ.ΑΚΤ..

